แบงก์ไทยสยายปีกอาเซียน
เปิดสาขาประเทศเพื่อนบ้านรับคนไทยออกลงทุนต่างชาติ
18 ส.ค. 2554

เปิดสาขาประเทศเพื่อนบ้านรับคนไทยออกลงทุนต่างชาติ
“3 ธนาคารใหญ่” วางกลยุทธ์เพิ่มสาขาในอาเซียน ขยับรับนักลงทุนไทย หลังกระแสเออีซีมาแรง หวั่นเสียลูกค้าให้คู่แข่ง แบงก์ต่างชาติ ล็อกเป้าอินโดฯ มาเลย์ เวียดนาม
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า แผนการดำเนินธุรกิจในต่างประเทศของธนาคารในอีก 3 ปีข้างหน้า เป็นไปได้ว่าอาจมีการเปิดสาขาในกลุ่มประเทศอาเซียน ได้แก่ อินโดนีเซีย เวียดนาม และมาเลเซีย เพื่อรองรับการลงทุนของธุรกิจไทยในต่างประเทศที่เพิ่มขึ้นจากการเปิดประชาคมเศรษฐกิจอาเซียน (AEC) ในปี 2558 อย่างไรก็ตาม ในช่วง 1-3 ปีจากนี้จะเน้นการทำพันธมิตรกับธนาคารท้องถิ่นในประเทศต่างๆ เนื่องจากมีข้อดีในแง่ของการจับคู่ธุรกิจ หรือการแนะนำลูกค้าระหว่างกัน ทำให้ธนาคารเป็นที่รู้จัก มีฐานลูกค้า และมีความชำนาญเกี่ยวกับประเทศนั้นๆ ก่อนจะเข้าไปตั้งสาขา
“ตอนนี้เรามองว่าการไปตั้งสาขาในต่างประเทศเพียง 1 แห่งในแต่ละประเทศ ยังไม่สามารถตอบโจทย์ทางธุรกิจได้ดีพอ เราจึงมุ่งเน้นไปที่การทำพันธมิตรมากกว่า โดยมีข้อตกลงในการดูแลลูกค้าระหว่างกันกับธนาคารท้องถิ่น เช่น ในเวียดนามที่เรามีพันธมิตรแล้ว 2 แห่ง แต่ก็ไม่ได้หมายความว่าเราจะไม่ไปตั้งสาขาในกลุ่มประเทศอาเซียน เพราะในอนาคตธุรกิจไทยจะมีความจำเป็นต้องออกนอกประเทศเพิ่มขึ้น จากปัญหาการขาดแคลนแรงงานและทรัพยากรธรรมชาติ” นายทรงพล กล่าว
นายวีระศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ กล่าวว่า ขณะนี้ธนาคารอยู่ระหว่างดำเนินการขออนุญาตธนาคารกลางอินโดนีเซียเพื่อขยายสาขาในประเทศอินโดนีเซียเพิ่มขึ้นอีก 1 แห่ง โดยในเบื้องต้นคาดว่าจะอยู่ในจังหวัดสุราบายา ซึ่งเป็นพื้นที่ที่มีธุรกิจไทยสนใจเข้าไปลงทุนสูง สำหรับการขยายสาขาต่างประเทศเพิ่มเติมในครั้งนี้ เป็นหนึ่งในแผนรองรับการเปิดประชาคมเศรษฐกิจอาเซียน และเพื่อรองรับจำนวนธุรกิจไทย โดยเฉพาะเอสเอ็มอีที่มีความสนใจและต้องการเข้าไปลงทุนในอินโดนีเซียเพิ่มมากขึ้นในปัจจุบัน จากปัญหาการขาดแคลนแรงงานภายในประเทศ
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ธนาคารจะเน้นขยายการเติบโตภายในกลุ่มประเทศอาเซียนมากขึ้น เนื่องจากปัจจุบันธุรกิจไทยมีแนวโน้มออกไปลงทุนในต่างประเทศเพิ่มขึ้น จากการเปิดประชาคมเศรษฐกิจอาเซียนที่กำลังจะมีผลในอีก 4 ปีข้างหน้า โดยในปีนี้ธนาคารมีแผนจะเปิดสาขาต่างประเทศเพิ่มเติมอีก 1 แห่งในประเทศเวียดนาม ซึ่งได้รับมติอนุมัติจากบอร์ดบริหารเป็นที่เรียบร้อยแล้ว และจะพยายามเปิดให้ได้ภายในปีนี้ 
นอกจากเวียดนามแล้ว อินโดนีเซียและพม่าก็มีความน่าสนใจ แต่ยังอยู่ในระหว่างการศึกษาความเป็นไปได้